TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**8/2017. (III. 24.) önkormányzati rendelete**

**a temetőkről és a temetkezési tevékenységekről szóló 4/2011. (II.15.) önkormányzati rendelet módosításáról**

Magyarország helyi önkormányzatairól szóló 2011. évi CLXXXIX tv. 13.§ (1) bekezdés 2. pontjában kapott felhatalmazás alapján az Alaptörvény 32. cikk (1) bekezdés a) pontjában, és a temetőkről és a temetkezésekről szóló 1999. évi XLIII. tv. 6.§ (4) bekezdésében meghatározott feladatkörében eljárva – Tiszavasvári Város Önkormányzata Képviselő-testülete Szervezeti és Működési Szabályzatról szóló 35/2014.(XI.28.) rendelet 5. sz. melléklete 1. pont 11. alpontja által biztosított véleményezési jogkörében illetékes Szociális és Humán Bizottság, valamint a temetőkről és a temetkezésekről szóló 1999. évi XLIII. Tv. 40. § (5) bekezdésében biztosított jogkörében eljáró Országos Fogyasztóvédelmi Egyesület Szabolcs-Szatmár-Bereg Megyei Szervezete véleményének kikérésével - a következőket rendeli el:

1.§ A temetőkről és a temetkezési tevékenységekről szóló 4/2011. (II. 15.) önkormányzati rendelet 1. sz. melléklete helyébe e rendelet 1. sz. melléklet lép.

2.§ Ez a rendelet 2017. május 1. napján lép hatályba.

Tiszavasvári, 2017. március 23.

**Dr. Fülöp Erik Badics Ildikó**

**polgármester jegyző**

**A rendelet kihirdetve:**

2017. március 24. napján

**Badics Ildikó**

**Jegyző**

**1. melléklet a 8/2017. (III.23.) önkormányzati rendelethez**

Tiszavasvári Város Önkormányzata

KÉPVISELŐ-TESTÜLETE

## a temetőkről és a temetkezési tevékenységekről szóló

## 4/2011. (II.15.) önkormányzati rendeletének

## 1. Melléklete

## a temetkezési tevékenységhez kapcsolódó díjtételekről

**1.) Temetési hely, illetve újraváltás díja:**

a.) A városi köztemetőben a sírhelyek megváltási díja: nettó összeg: Áfa bruttó díj:

- I. osztályú sírhely (sírbolt) (60 évre) 75.504 Ft 20.386 95.890

- II. osztályú sírhely (25 évre): 32.146 Ft 8.679,4 40.825

- III. osztályú sírhely (25 évre): 23.819 Ft 6.431 30.250

- IV. osztályú sírhely (25 évre): 18.921 Ft 5.108,7 24.030

- I. osztályú urnafülke, -sírhely (10 évre): 31.850 Ft 8.599,5 40.450

- I. osztályú urnasírbolt (20 évre): 31.850 Ft 8.599,5 40.450

- II. osztályú urnafülke, urnasírhely (10 év): 4.760 Ft 1.285 6.045

- II. osztályú urnasírbolt (20 év): 4.760 Ft 1.285 6.045

b.) Koporsós rátemetés esetén a pótdíj mértéke (7. § (5) ):

- I. osztályú sírhely: 23.862 Ft 6.442,7 30.305

- II. osztályú sírhely: 8.142 Ft 2.198 10.340

- III. osztályú sírhely: 4.063 Ft 1.097 5.160

- IV. osztályú sírhely: 1.673 Ft 451,7 2.125

c.) Urnás rátemetés esetén a pótdíj mértéke (7. § (5) ):

- II. osztályú sírhely: 4.063 Ft 1.097 5.160

- III. osztályú sírhely: 2.169 Ft 585,6 2.755

- IV. osztályú sírhely: 831 Ft 224 1.055

d.) A használati idő meghosszabbítása esetén az újraváltási díjak mértéke (8. § (2) )

- I. osztályú sírhely (60 évre): 20.000 Ft 5.400 25.400

- II. osztályú koporsós temetési hely esetén (25 évre) 20.000 Ft 5.400 25.400

- III. osztályú koporsós temetési hely esetén (25 évre) 18.000 Ft 4.860 22.860

- IV. osztályú koporsós temetési hely esetén (25 évre) 15.000 Ft 4.050 19.050

- I. osztályú urnasírbolt (20 évre) 10.000 Ft 2.700 12.700

- II. osztályú urnasírbolt (20 évre) 8.000 Ft 2.160 10.160

- I. osztályú urnasírhely, urnafülke (10 évre) 10.000 Ft 2.700 12.700

- II. osztályú urnasírhely, urnafülke (10 évre) 8.000 Ft 2.160 10.160

e.) Az 1/a-d). pontban meghatározott díjakat kell alkalmazni a sírboltokra is azzal, hogy a megváltás és az újraváltás időtartama 60 év, urnasírbolt esetén 20 év, urnasírhely, urnafülke esetén 10 év.

f.) Kettes sírhelyek esetén az alapdíjat kétszeres szorzóval kell megállapítani, illetve többes sírboltok esetén az alapdíjakat a sírhelyben elhelyezhető koporsók számával kell szorozni.

2.) **Temetőfenntartás hozzájárulási díja:** 2.449 Ft/nap 661 3.110

3**.) Temetői létesítmények, illetve az üzemeltető által biztosított szolgáltatások igénybevételéért fizetendő díj:**

a.) Ravatalozó használati díj: 35.539 Ft/temetés 9.595,5 45.135

b.) Halott hűtő használati díj: 2.370 Ft/nap 639,9 3.010

**a temetőkről és a temetkezési tevékenységekről szóló 4/2011. (II.15.) önkormányzati rendelet módosításáról szóló 8/2017. (III. 23.) önkormányzati rendelet indokolása**

**1. Általános indokolás**

Tiszavasvári Város Önkormányzata 2011 óta évről-évre érintetlenül hagyta a tiszavasvári köztemető üzemeltetésével kapcsolatos díjtételeket, melyeket a 4/2011 (II. 15.) önkormányzati rendelet 1. sz melléklete tartalmazza.

Az elmúlt hat esztendő során 2011 óta, összesen 12,7%-os infláció mellett, változás következett be a temetkezési szokásokban is (ez országosan is jellemző trend), miszerint egyre csökken a koporsós temetések aránya az urnás temetések javára. Utóbbi temetkezési forma ugyanis olcsóbb. A fentiek következtében az egy temetésre jutó árbevétel egyre csökken az üzemeltetési tevékenységgel kapcsolatban, amelyet nem lehet a szolgáltatásból realizált bevételek átcsoportosításával ellensúlyozni.

További tény, hogy a Tiva-Szolg Nonprofit Kft. az üzemeltetés átvételét követően, több hektár területtel növelte a temető területének karbantartandó /kaszálás stb./ részét, mely a temető fenntartási költségeit is jelentősen megnövelte, mivel a nagyobb terület karbantartása többlet gép és bérköltség felmerülésével ját együtt.

Fontos kihangsúlyozni azt is, hogy a temetőben keletkező hulladékok mennyisége a köztemetőben végső nyugalomra helyezett elhunytak számával évről évre nő, ezzel szemben a temető üzemeltetési árbevétele az említett temetkezési szokások megváltozása miatt folyamatosan, jelentős mértékben csökken.

Legnagyobb mértékben a sírhelyek újra megváltásának díja emelkedne, mivel semmi nem indokolja, hogy újabb 25, vagy 60 év megváltás díja csak az eredeti ár töredéke legyen, mivel a temető fenntartási költségei nem csökkennek. Ugyan úgy kell kaszálni, fenntartani, vizet biztosítani akkor is, ha 1 éve, vagy ha 30 éve került megváltásra egy adott sírhely.

A díjak emelkedésének másik oka, hogy 2017. január 01. időponttól jelentős mértékben emelkedtek a szakmunkás minimálbérek, melyek a Tiva-Szolg Nonprofit Kft. dolgozóit is nagymértékben érintették. Így 2017 évtől megnövekedett bérköltséggel kell számolni, ugyanazon létszám alkalmazása mellett.

A fenti tényezők hatására indokolttá vált a temetkezési üzemeltetési tevékenység díjtételeinek módosítása.

**2. Részletes indokolás 1.§-hoz**

Energiaköltség:

A 2016-os év eleji mélypont óta a kőolaj ármozgását követve az üzemanyagok ára folyamatosan emelkedik. Ez a tendencia minden elemzés szerint 2017-ben is folytatódni fog, mivel a kőolajtermelő országok érdekeltté váltak az olaj árának emelésében, s ezért 2016 végén megállapodtak a kőolajtermelés csökkentéséről.

A Kft. gépparkja 2 db halottszállító- és 1 db személyzeti gépkocsi, amely szükséges darabszám, hiszen mindennapos, hogy egyidejűleg több helyen kell szolgálatot teljesíteni (elhunyt szállítás, temetés (szertartás kocsi), kórházi-, ÁNTSZ-, ill. hamvasztóüzemi ügyintézés stb.) melyhez nélkülözhetetlenek. A kisgépek terén a Kft. a Lippai és Lippai Kft.-től részben átvettek mellé új gépeket is beszerzett, így összesen 4 db fűkaszát, 1 db lombfúvót, 1 db kistraktort, 1 db aggregátort üzemeltet, melyek benzinmotorosak. A kisgépek szerepe a 2016-os év során felértékelődött, hiszen a Kft. tavasszal átfogó terep- és zöldfelületi rendezést hajtott végre, mely során a temető teljes 6,8 ha-os területe rendezett zöldfelületté alakult, ezzel együtt a folyamatosan kaszálandó felület megduplázódott.

Hulladékszállítás:

A temetőben évről-évre nő a sírhelyek száma, amelyek környezetét rendben kell tartani és a rajta keletkezett hulladékot (zöld hulladék, üveg és műanyag hulladékok) gyűjteni és – mivel azt helyben elégetni, vagy komposztálni nincs lehetőség - elszállíttatni is szükséges. 2016-ban ez mintegy 60 t hulladékot jelentett, ami folyamatosan emelkedik, miközben a hulladékszállítás költségei is növekedtek.

Anyagköltségek:

Ide tartozik pl. a tüzelőanyag (a ravatalozó épületének fűtése fatüzelésű kazánnal történik, a fűtés pedig hétvégén is szükséges az elfagyásveszély miatt), munkaeszközök, munkaruházat költségei, továbbá tisztító- és fertőtlenítő szerek, a téli időszakban a síkosság mentesítéshez használt anyagok, a fenntartáshoz és karbantartáshoz szükséges anyagok, alkatrészek, telefon- és irodaszerek költségei. 2011 óta csak az inflációt figyelembe véve is ez számottevő áremelkedést jelent az anyagköltségek terén.

Bérköltség:

Az üzemeltetés költségei terén jelentős tétel a rá jutó bérköltség. 2011 óta a minimálbér 78.000 Ft-ról 127.500 Ft-ra nőtt (63%-al), a garantált bérminimum pedig 94.000 Ft-ról 161.000 Ft-ra emelkedett (71%), ezzel együtt további emelések várhatóak 2018-tól.

Szolgáltatások:

A tételen belül a legjelentősebb a Kft. jármű- és gépparkjának üzemeltetésével kapcsolatos költségek. A köztemető gépparkja korábbi évekhez képest új eszközökkel is bővült, ugyanakkor a 2 db halottszállító gépkocsi még a Lippai Kft.-től került megvásárlásra. A két jármű (37, ill. 16 éves) üzemeltetése a karbantartás növekvő költsége miatt egyre drágább. 2016-ban a két gépkocsi karbantartási, javítási költsége meghaladta a 2 millió Ft-ot. Lecserélésükre a tavalyi év, részben 2017-re is áthúzódó, elkerülhetetlen beruházásai miatt a közeljövőben nem lát lehetőséget a Kft.

Az üzemeltetéssel kapcsolatos bevételek az évek óta változatlan díjtételek mellett nemhogy nem nőttek, hanem csökkentek, elsősorban a temetkezési szokásokban bekövetkezett változások miatt. Ez két dologból tevődik össze. Egyrészt a koporsós temetések arányának csökkenéséből az urnás temetések javára, másrészt az ún. közköltséges temetések számának emelkedéséből. Mindkettő az egy temetésre jutó fajlagos bevételek csökkenését eredményezte. A Kft. álláspontja szerint ebben a helyzetben szükségessé vált a köztemető üzemeltetéséhez kapcsolódó díjtételeinek emelése.